Document ID: 32006D0593

32006D0593
L 243/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 август 2006 година
относно показателното разпределение по държави-членки на бюджетните ангажименти, поети във връзка с цел „регионална конкурентоспособност и заетост“, за периода 2007-2013 г.
(нотифицирано под номер С(2006) 3472)
(2006/593/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1083/2006 на Съвета от 11 юли 2006 г. относно определянето на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (EO) № 1260/1999 (1), и по-специално член 18, параграф 2 от него,
като има предвид, че:
(1)
По силата на член 3, параграф 2, буква б) от Регламент (ЕО) № 1083/2006 целта „регионална конкурентоспособност и заетост“ се състои в засилването на конкурентоспособността и на привлекателността на регионите.
(2)
Съгласно член 4, параграф 1, буква б) от Регламент (ЕО) № 1083/2006 Европейският фонд за регионално развитие и Европейският социален фонд дават своя принос за изпълнението на целите, посочени в член 3, параграф 2, буква а) от посочения регламент. По силата на член 4, параграф 2 Кохезионният фонд също се намесва в тези региони, които не могат да се ползват от подпомагане по цел „сближаване“, но които са част от държава-членка, имаща право да се ползва от помощите на този фонд.
(3)
По силата на член 20 от Регламент (ЕО) № 1083/2006 15,95 % от наличните средства на базата на бюджетните ангажименти, поети от Европейския фонд за регионално развитие, Европейския социален фонд и Кохезионния фонд (по-долу наричани „Фондовете“) за периода 2007-2013 г. следва да се насочат за изпълнение на целта „регионална конкурентоспособност и заетост“, като от тях 21,14 % отиват по предназначение за преходното и специфичното подпомагане, посочено в член 8, параграф 2 от посочения регламент.
(4)
Необходимо е да се пристъпи към показателно разпределение по държави-членки на средствата, които ще бъдат насочени за изпълнението на цел „регионална конкурентоспособност и заетост“. В прилагане на член 18, параграф 2 от Регламент (ЕО) № 1083/2006 това разпределение се извършва съгласно критериите и по методологията, изложени в приложение II към Регламент (ЕО) № 1083/2006.
(5)
Параграф 4 от приложение II към Регламент (ЕО) № 1083/2006 определя метода за насочване на наличните средства към отделните държави-членки и региони, които имат право да се ползват от финансово подпомагане съгласно член 6 от посочения регламент.
(6)
Параграф 6, буква б) определя метода за изчисляване на размера на отпусканите средства по силата на преходното подпомагане, посочено в член 8, параграф 2 от посочения регламент.
(7)
Параграф 7 от приложение II към Регламент (ЕО) № 1083/2006 определят максималните нива на трансферите от фондовете за всяка отделна държава-членка.
(8)
Параграфи от 12 до 31 от приложение II към Регламент (ЕО) № 1083/2006 определят размерите на помощта, свързана с някои специфични случаи за периода 2007-2013 г.
(9)
По силата на член 24 от Регламент (ЕО) № 1083/2006 0,25 % от наличните средства съгласно ангажиментите на фондовете за периода 2007-2013 г. се отделят за финансиране на техническа помощ за инициативи на Комисията. Показателното разпределение по държави-членки следва да изключва сумата, съответстваща на тази техническа помощ,
ПРИЕ НАСТОЯЩОТО РЕШЕНИЕ:
Член 1
Индикативните суми по държави-членки, от бюджетните кредити за поети задължения за региони, за които се допуска финансиране от структурните фондове за цел „регионална конкурентоспособност и заетост“, както се посочва в член 6 от Регламент (ЕО) № 1083/2006, включително и допълнителните помощи, определени в приложение II към посочения регламент, са представени в таблица 1 от приложение I към настоящото решение.
Годишната разбивка по държава-членка по година за бюджетните кредити за поети задължения, които са посочени в предходния параграф, е представена в таблица 2 на приложение I към настоящото решение.
Член 2
Индикативните суми по държави-членки, от бюджетните кредити за поети задължения за преходно и специфично подпомагане от структурните фондове за постигане на цел „регионална конкурентоспособност и заетост“ съгласно член 8, параграф 2 от Регламент (ЕО) № 1083/2006, включително допълнителните помощи, определени в приложение II към посочения регламент, са представени в таблица 1 от приложение II към настоящото решение.
Годишният размер на средствата, разпределени по държави-членки, отпуснати съгласно бюджетните кредити за поети задължения, посочени в предходния параграф, е представен в таблица 2 от приложение II към настоящото решение.
Член 3
Адресати на настоящото решение са държавите-членки.
Съставено в Брюксел на 4 август 2006 година.

Labels: 2
4
19
5
15